RESOLUCIÓN do 21 de maio de 2008 pola que se aproba o Regulamento do premio Agader ás iniciativas de desenvolvemento rural e se convoca o premio correspondente ao ano 2008.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 11/06/2008

A Axencia Galega de Desenvolvemento Rural (Agader) foi creada pola disposición adicional sexta da Lei 5/2000, do 28 de decembro, de medidas fiscais e de réxime orzamentario e administrativo, como o instrumento básico de actuación da Xunta de Galicia no fomento e na coordinación do desenvolvemento do territorio rural galego, para mellorar as condicións de vida e contribuír a frear o despoboamento deste territorio.
No exercicio das funcións que ten encomendadas, compete á Agader impulsar a formulación, por parte dos axentes socioeconómicos locais das zonas rurais, de iniciativas de desenvolvemento. Neste marco, resulta de interese pór en marcha as actuacións que animen á participación pública e privada no proceso de desenvolvemento rural e que contribúan á conservación e dinamización do contorno rural facendo del un medio máis atractivo.
Por estas razóns, estímase conveniente convocar o premio Agader ás iniciativas de desenvolvemento rural, coa finalidade de premiar aquelas actuacións que fomenten a xeración dunha sociedade rural máis viva e cohesionada.
A facultade para aprobar o Regulamento do premio Agader ás iniciativas de desenvolvemento rural e para convocalo está delegada no director xeral da Agader, segundo o acordo do Consello de Dirección da Agader do 21 de xuño de 2007, sobre delegación de funcións do Consello de Dirección (DOG nº 134, do 11 de xullo).
De acordo co exposto,
RESOLVO:
1. Aprobar o regulamento do premio Agader ás iniciativas de desenvolvemento rural, que figura como anexo I desta resolución.
2. Convocar o premio Agader ás iniciativas de desenvolvemento rural correspondente ao ano 2008, de acordo coas normas contidas no regulamento que figura como anexo I desta resolución.
O primeiro premio constará dun diploma e unha dotación en metálico de 25.000 euros.
O segundo premio constará dun diploma e unha dotación en metálico de 14.000 euros.
O terceiro premio constará dun diploma e unha dotación en metálico de 6.000 euros.
O premio especial para mozos e/ou mozas constará dun diploma e unha dotación en metálico de 15.000 euros.
Os premios financiaranse con cargo á conta orzamentaria 02.01 02/05/01 656800 dos orzamentos da Agader para o ano 2008.
3. As candidaturas, formalizadas no modelo oficial que se publica como anexo II á presente resolución, irán acompañadas da seguinte documentación:
a) Fotocopia do DNI ou CIF do promotor da iniciativa.
b) Memoria detallada da iniciativa.
O prazo para presentar as solicitudes será de 30 días naturais contados desde o seguinte ao da publicación desta convocatoria no DOG.
4. En relación con este procedemento administrativo, poderase obter documentación normalizada ou información adicional a través dos seguintes medios:
Páxina web da Agader:
http://agader.xunta.es
Enderezo electrónico: secretaria.xeral.agader@xunta.es
Teléfono: 981 54 73 56.
Santiago de Compostela, 21 de maio de 2008.
Edelmiro López Iglesias
Director xeral da Axencia Galega de Desenvolvemento Rural
ANEXO I
Regulamento do premio Agader ás iniciativas de desenvolvemento rural
Artigo 1º.-Obxecto.
O premio Agader ás iniciativas de desenvolvemento rural poderase conceder aos promotores daquelas iniciativas que, no seo da Comunidade Autónoma de Galicia, contribúan de xeito singular á promoción do medio rural e á xeración dunha sociedade rural máis dinámica e cohesionada.
Os proxectos deberán estar executados previamente á data de publicación da convocatoria anual do premio.
Non se poderán presentar aquelas iniciativas que:
-Obtivesen premio nalgunha das anteriores edicións do premio Agader ás iniciativas de desenvolvemento rural, ou do premio Agader ao embelecemento do medio rural.
-Que na data de publicación da convocatoria do premio se encontren en fase de execución ou deseño.
Artigo 2º.-Destinatarios.
Poderán presentar candidaturas ao premio Agader ás iniciativas de desenvolvemento rural as persoas físicas ou xurídicas, públicas ou privadas.
Así mesmo, poderán presentar candidaturas as agrupacións de persoas físicas ou xurídicas, públicas ou privadas, as comunidades de bens ou calquera outro tipo de unidade económica ou patrimonio separado, mesmo carecendo de personalidade xurídica.
Artigo 3º.-Presentación de candidaturas.
1. As candidaturas formalizaranse coa presentación da seguinte documentación:
-Solicitude de participación, segundo o modelo normalizado que acompaña a resolución anual de convocatoria.
A solicitude de participación deberá ser cuberta en todos os seus campos, de forma clara, concisa e con todos os datos requiridos, sen prexuízo de que a Agader poida requirir do interesado a emenda da solicitude, nos termos previstos no artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común (en diante, LRXAP).
-A documentación que se especifique en cada resolución anual de convocatoria.
-Calquera outra documentación que o promotor considere interesante, tal como cartas de apoio, publicacións, fotografías, outros documentos gráficos e, en xeral, calquera outra que contribúa a fortalecer a iniciativa que se presenta.
Xunto coa documentación referida, os participantes deberán presentar unha declaración das axudas solicitadas e/ou concedidas para a mesma finalidade, con referencia, de ser o caso, das axudas suxeitas ao réxime de minimis concedidas no exercicio fiscal en curso e nos dous exercicios fiscais anteriores á solicitude de participación neste premio.
Así mesmo, deberán presentar unha declaración de non estaren incursos en ningunha das situacións previstas nos números 2 e 3 artigo 10 da Lei 9/2007, do 13 de xuño, de subvencións de Galicia.
2. As candidaturas presentaranse no rexistro da Agader ou en calquera dos lugares previstos no artigo 38.4º da LRXAP.
3. O prazo de presentación das solicitudes será o que se estableza na convocatoria.
Artigo 4º.-Proceso de selección das candidaturas.
1. Para cada convocatoria constituirase un xurado, que será designado para o efecto por resolución do director xeral de Agader, no prazo máximo dun mes contado desde a publicación da convocatoria no DOG.
Competen ao xurado, entre outras actuacións:
-Avaliar os proxectos de acordo cos criterios referidos no artigo 5º deste regulamento.
-Efectuar a proposta de resolución, que terá carácter vinculante para o órgano encargado de resolver a selección das iniciativas premiadas.
-Resolver as incidencias que puideren presentarse no curso do procedemento de selección de candidaturas naqueles supostos non previstos neste regulamento.
A actuación do xurado rexerase polo disposto no capítulo II do título I da LRXAP.
2. Con carácter previo á primeira xuntanza do xurado, poderase constituír unha comisión de preselección, integrada por aqueles membros do xurado que designe o director xeral da Agader mediante resolución ditada para o efecto. A comisión de preselección encargarase, de ser o caso, do estudo e revisión da documentación que integra as candidaturas e da preselección das iniciativas, de acordo cos criterios establecidos no artigo 5º deste regulamento, así como de decidir sobre aquelas incidencias que poidan xurdir no exercicio destas funcións.
3. No curso do procedemento de selección, o xurado ou, de ser o caso, a comisión de preselección, poden solicitar canta información consideren oportuna respecto das candidaturas presentadas, e poden, para estes efectos, realizar visitas sobre o terreo.
Artigo 5º.-Criterios de valoración.
Os premios outorgaranse ás iniciativas que se adecuen aos requisitos exixidos neste regulamento, conforme os seguintes criterios de valoración:
1. Grao de contribución á xeración dun contorno máis dinámico e cohesionado no territorio de influencia da iniciativa.
2. Grao de participación dos axentes do territorio na definición e desenvolvemento da iniciativa.
3. Grao de exemplaridade da iniciativa para a súa replicación noutros territorios rurais.
4. Grao de consolidación da iniciativa.
5. Grao de innovación.
6. Grao de contribución á inserción de colectivos ou persoas socialmente desfavorecidas.
7. Grao de contribución á mellora do ambiente e ao desenvolvemento sustentable do medio rural.
Artigo 6.-Premios.
Os premios que se concedan no marco deste regulamento constarán dun diploma e da dotación económica que se estableza na convocatoria anual correspondente.
No marco deste regulamento, o xurado poderá conceder as seguintes categorías de premios:
-Primeiro premio
-Segundo premio
-Terceiro premio
Premio especial a proxectos realizados por mozos e/ou mozas, ou que teñan este colectivo poboacional como principal beneficiario. Para estes efectos, terán a consideración de mozos ou mozas os que teñan 35 anos ou menos na data de finalización do prazo de presentación da candidatura ou, no caso de agrupación, sociedade ou asociación, cando polo menos o 25% dos seus membros cumpran este requisito.
O xurado poderá declarar deserto calquera dos premios. Así mesmo, poderá acordar a concesión compartida dun premio entre varias candidaturas.
Artigo 7º.-Consentimentos e autorizacións.
A presentación da solicitude de participación comporta a autorización do solicitante para que a Agader obteña de forma directa a acreditación do cumprimento das súas obrigas tributarias co Estado, coa comunidade autónoma e coa Seguridade Social, a través de certificados telemáticos. Non obstante, se por razóns técnicas ou doutra índole as ditas certificacións non puideren ser obtidas pola Agader, poderán serlle requiridas ao solicitante.
De acordo cos artigos 15 da Lei 9/2007, do 13 de xuño, de subvencións de Galicia, e 13.4º da Lei 4/2006, do 30 de xuño, de transparencia e boas prácticas na Administración pública galega, os premios concedidos publicaranse no DOG e na páxina web da Agader, polo que a presentación da solicitude leva implícita a autorización para o tratamento necesario dos datos de carácter persoal e da súa publicación.
Ademais, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a presentación da solicitude de participación levará implícito o consentimento para a inclusión e publicidade nos rexistros regulados nesta norma dos datos relevantes referidos aos premios.
Non obstante, os interesados poderán pedir que non se fagan públicos os seus datos cando poidan afectar a honra e a intimidade persoal e familiar das persoas físicas, segundo o establecido na Lei orgánica 1/1982, do 5 de maio.
Artigo 8º.-Obriga dos premiados.
1. O importe dos premios deberase destinar a realizar melloras, conservación ou actuacións complementarias respecto das iniciativas premiadas.
2. Con carácter previo á concesión do premio, deberase acreditar que os candidatos propostos están ao día no cumprimento das súas obrigas tributarias e coa Seguridade Social, e que non teñen débeda pendente de ningunha natureza coa Comunidade Autónoma de Galicia.
Artigo 9º.-Entrega de premios.
A entrega de premios efectuarase en acto público, no lugar e na data que se determinen.
Artigo 10º.-Recursos e outras normas.
1. A convocatoria, o regulamento, así como os actos expresos ou presuntos ditados na súa aplicación poderán ser impugnados potestativamente mediante recurso de reposición ante o Consello de Dirección da Agader, nos termos previstos no artigo 116 da LRXAP, ou ben directamente mediante recurso contencioso-administrativo ante o Xulgado do Contencioso-Administrativo, nos termos previstos na Lei 29/1998, do 13 de xullo, reguladora da xurisdición contencioso-administrativa.
2. En todo o non previsto neste regulamento será de aplicación a Lei 9/2007, do 13 de xuño, de subvencións de Galicia, así como o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
3. O procedemento de concesión dos premios ampárase no Regulamento (CE) nº 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE nº L 379/5, do 28 de decembro de 2006).
De acordo con este regulamento, a axuda total de minimis concedida a un beneficiario non será superior a 200.000  durante calquera período de tres exercicios fiscais.
4. Os premios concedidos ao abeiro deste regulamento serán compatibles con calquera outra axuda destinada ao mesmo proxecto, calquera que for a súa natureza e a entidade que as conceda, sen prexuízo dos límites cuantitativos que veñan impostos pola normativa sectorial que resulte de aplicación.
Ver referencia pdf "11200D011P069.PDF"